Ο νεαρός είναι σπουδαστής του ΕΕΕΕΚ Πύργου και λόγω της αναπηρίας του δεν μπορούσε να μιλήσει στους αστυνομικούς. Όπως σημειώνει η διευθύντρια: «Είναι το πιο ήσυχο παιδί που έχουμε στο ΕΕΕΕΚ. Βγήκε να κάνει την βόλτα του έξω από το σπίτι του και δέχθηκε την αστυνομική βια»

Θύμα άγριου ξυλοδαρμού από «τσαμπουκάδες αστυνομικούς» της Αστυνομικής Διεύθυνσης Ηλείας, έπεσε χθες το βράδυ έξω από το σπίτι του στο Λευκοχώρι Γαστούνης Ηλείας, ένας 22χρονος νεαρός άτομο με ειδικές ανάγκες. Το πρωτοφανές περιστατικό το οποίο επιχειρεί να υποβαθμίσει και να κρατήσει «μυστικό» η ΕΛ.ΑΣ , συνέβη μπροστά στα έντρομα μάτια των συγχωριανών του 22χρονου νεαρού ΑΜΕΑ αλλά και της τραγικής μητέρας του η οποία ουρλιάζοντας παρενέβη κατά των αστυνομικών για να σώσει το παιδί της .

Η μητέρα του 22χρονου μετέβη σήμερα για υποβάλλει μηνυτήρια αναφορά στην Εισαγγελία της Αμαλιάδας αλλά – σύμφωνα με τις καταγγελίες των συγγενών της – η εισαγγελέας δεν την δέχτηκε!

Όπως έγινε γνωστό οι αστυνομικοί που περιπολούσαν στην περιοχή Λευκοχωρίου Γαστούνης χθες το βράδυ , εξέλαβαν ως διαρρήκτη τον άτυχο 22χρονο που βρισκόταν έξω από το σπίτι του, τον κυνήγησαν, τον ακινητοποίησαν με χειροπέδες και τον ξυλοφόρτωσαν παρότι ο ίδιος λόγω της αναπηρία του δεν μπορούσε να τους μιλήσει.

Εχουμε ολοι σοκαριστεί

Ο 22χρονος είναι μαθητής στο Εργαστήρι Ειδικής Επαγγελματικής Εκπαίδευσης Κατάρτισης (ΕΕΕΕΚ Πύργου Ηλείας).

Συγκλονισμένη η διευθύντρια του σχολείου μιλώντας στο Ionion Fm και στην εκπομπή «Αποκαλύψεις» του δημοσιογράφου Μάκη Νοδάρου περιέγραψε το πρωτοφανές συμβάν.

Οπως είπε μεταξύ άλλων: «Ενημερώθηκα για το πρωτοφανές περιστατικό και ζήτησα εξηγήσεις από τον διοικητή της ΟΠΚΕ και μου είπε ότι δεν είναι αρμόδιος να με ενημερώσει. Το παιδί αυτό φοιτά στο δικό μας σχολείο και είναι άτομο με βαριά νοητική αναπηρία. Ζήτησα αμέσως ενημέρωση από την Αστυνομική Διεύθυνση Ηλείας και μου είπαν ότι δεν γνώριζαν τίποτα για το περιστατικό.

Ενημέρωσα και τον διευθυντή της Δευτεροβάθμιας Εκπαίδευσης Ηλείας. Το παιδί αυτό μετά τον ξυλοδαρμό του βρίσκεται σε πολύ άσχημη ψυχολογική κατάσταση. Δεν είναι δυνατόν να ξυλοκοπείται ένα παιδί χωρίς λόγο και με ορατό το πρόβλημα νοητικής στέρησης. Εχουμε όλοι σοκαριστεί. Το παιδί δεν μπορούσε προφανώς να πει το όνομά του στην κατάσταση που βρίσκεται και δεν μπορώ να καταλάβω γιατί οι αστυνομικοί το χτύπησαν τόσο πολύ… Είναι το πιο ήσυχο παιδί που έχουμε στο ΕΕΕΕΚ. Βγήκε να κάνει την βόλτα του έξω από το σπίτι του και δέχθηκε την αστυνομική βια…»

Μητέρα 22χρονου ΑΜΕΑ: «Τον πατούσαν και τον χτυπούσαν κάτω … χωρίς αιτία»

Στο Ionion Fm και στην εκπομπή «Αποκαλύψεις» του Μάκη Νοδάρου μίλησε και η Φ.Μ. μητέρα του 22χρονου:

«Βάλανε χωρίς λόγο κάτω παιδί μου οι αστυνομικοί της ΟΠΚΕ και το χτύπησαν χωρία αιτία έξω από το σπίτι μας. Τον πατάγανε με το πόδι… τον χτυπήσανε με κλωτσιές και μπουνιές… δύο αστυνομικοί της ΟΠΚΕ. Το συμβάν έγινε περίπου στις 8.30 το βράδυ. Είχα ταϊσει το παιδί μου και αυτό βγήκε έξω να πάρει λίγο αέρα… να περπατήσει όπως κάνει κάθε μέρα να πετάξει στον κάδο τα σκουπίδια όπως κάνει κάθε μέρα. Όταν τον είδαν τον κυνήγησαν …του πέρασαν χειροπέδες και τον έβαλαν κάτω . Του ζητούσαν να τους πει ποιος είναι. Εκείνο δεν μπορούσε γιατί δεν μιλάει. Αρχισα να φωνάζω ..μαζεύτηκε κόσμος. Τον θεώρησαν οι αστυνομικοί ύποπτο… στα πέντε μέτρα μακριά από το σπίτι μας . Τον πέταξαν κάτω του έσκισαν την φόρμα , έχει αιμάτωμα στο χείλος , τραύματα στα γόνατα …του έδωσαν γροθιά στο κεφάλι και τον πατούσαν στο στήθος για να τους πει ποιός είναι. Και όταν ζήτησα εξηγήσεις μας είπαν ειρωνικά συγνώμη ενώ δεν μας έδωσαν τα ονόματά τους… Πήγαμε και στο ΑΤ Γαστούνης και μας έδιωξαν.»

Η πρωτοφανής αστυνομική αυθαιρεσία και η βία κατά του νεαρού ΑΜΕΑ καταγγέλθηκε και στο Διαδίκτυο από τους συγχωριανούς του θύματος. Όπως χαρακτηριστικά έγραψε μετά το συμβάν κάτοικος της περιοχής:

«Για άλλη μια φορά η κοινωνία μας δείχνει το άσχημο πρόσωπο της για αλλη μια φορά η αστυνομία κάνει κατάχρηση εξουσίας σε ένα άτομο το οποίο είναι με ειδικές ανάγκες ορίστε λοιπόν κάποιες φωτογραφίες από τα σημερινά γεγονότα τα οποία έλαβαν χώρα στο χωριό του ΛΕΥΚΟΧΩΡΙΟΥ. Που θα φτάσει πλέον η κατάσταση με κάποιους ανίκανους αστυνομικούς να φέρουν εις πέρας την αποστολή και τον όρκο που έχουν δώσει στη χώρα. (Του έβαλαν χειροπέδες τον ξυλοκοπουσαν και στο τέλος το μόνο που είπαν ως δικαιολογία ήταν δεν το γνωρίζαμε και ότι κάναμε λάθος. Παρακαλώ κάντε όλοι μια κοινοποίηση!»

Πηγή: apokalypseis.com / Μάκης Νοδάρος

Διαβάστε Επίσης:

